Pa kry lewenslank vir moord op jong seuns | Maroela Media
'n 38-jarige man is Woensdag in die Pretoriase hooggeregshof tot lewenslange tronkstraf gevonnis nadat hy sy twee seuns vermoor het.
Lt.kol. Amanda Funani, woordvoerder van die polisie, sê die liggame van die twee seuns, onderskeidelik 11 en 12 jaar oud, is op 15 Mei 2020 op die kleinhoewe Valkop digby Brits gevind. Die beskuldigde en die kinders se pa, Dannyboy Fistos Khumalo, het die polisie in kennis gestel dat sy seuns glo rotgif gedrink het. 'n Geregtelike doodsondersoek is die volgende dag geopen.
"Dit het in die ondersoek uitgekom dat die pa die seuns vergiftig het," het Funani destyds gesê. "Hy is op 18 Mei 2020 in hegtenis geneem. Hy was sedertdien in aanhouding."
Khumalo is tot twee keer lewenslank vir die twee moorde gevonnis. Hy is ook tot drie jaar tronkstraf vir dwarsboming van die gereg gevonnis. Die vonnisse sal gelyktydig uitgedien word. Hy is verder ongeskik verklaar om 'n vuurwapen te besit.
Lt.genl. Sello Kwena, die provinsiale polisiekommissaris in Noordwes, het die swaar vonnis verwelkom. Hy het ook die polisie geloof vir hul harde werk om seker te maak Khumalo word vir 'n lang tyd tronk toe gestuur.